Imtella' Ġunju 7, 2021 - Aġġornata 7 Ta' Ġunju, 2021 6:18am Rapport: Tony Dimech Times of Malta It-Times of Malta għandha tliet rapporti fuq il-paġna ta' quddiem, bl-ewwel wieħed jispjega li l-Gvern iffirma ftehim sigriet mal-Marsascala Sports Club biex isir pitch tal-waterpolo u club ġodda wara li tintemm il-kirja ta' dak li kien l-pool Nazzjonali fiż-Żonqor. Jingħad li l-club ser jingħata lil Sadeen Group biex ikun parti mill-Università Amerikana ta' Malta. It-tieni rapport permezz ta' ritratt jgħid li l-bars reġgħu fetħu l-bibien tagħhom għall-klijenti wara li minħabba l-pandemija jngħalqu kważi tmien xhur ilu. Rapport ieħor jgħid li l-Ministru tal-Ġustizzja Edward Zammit Louis reġa' bagħat l-isem lura lill-Kumitat tal-Għażla tal-persuna li xahrejn ilu ntgħażlet biex tinħatar Kap Eżekuttiv għall-Asset Recovery Bureau li ilu mingħajr Kap madwar ħames xhur. Il-Ministru Zammit Lewis qal li jinsab inħasseb għax il-persuna magħżula huwa s-Supretendent George Cremona li jiġi r-raġel tal Magistrat Monica Vella. Skont ir-rapport l-Asset Recovery Bureau qal li ma hemm l-ebda problema u esprima frustrazzjoni li l-persuna magħżula ma kinitx aċċettata meta huwa kwalifikat. In-Nazzjon In-Nazzjon tikkwota lill-Kap tal-Partit Nazzjonalista Bernard Grech jgħid li l-Partit Nazzjonalista qed jagħmel wegħdi ċari għax in-nies huma għal qalbu. Dr Grech qal ukoll li jrid sistema ta' taxxa ġusta. Jingħad li l-Partit qed jitkellem man-negozjanti li jinsabu frustrati u li dan juri li dak li qed jgħid il-Partit Nazzjonalista qed jagħmel sens u qed jolqot lin-nies fil-laħam il-ħaj. Huwa qal dan f'intervista li saret il-Ħadd filgħodu. Dr Grech qal ukoll li l-Partit Nazzjonalista ser jagħti prijorità lis-saħħa mentali billi jingħalaq l-Isptar Monte Carmeli u jinfetaħ sptar ġdid. Dr Grech qalli l-Isptar Monte Karmeli, kif inhu ma jistax jopera u jrid li jkun hemm struttura ġdida biex min jidħol għall-kura jkollu l-aħjar esperjenza għaliex id-dinjità ta' kulħadd hija għal qalb il-Partit Nazzjonalista. l-orizzont l-orizzont tikkwotaha nutritionist li temmen li din is-sena l-poplu kien aktar attent li ma jżidx fil-piż. Hija tgħid li kellha persuni li naqsu 30 kilo waqt il-lockdown. Ir-rapport ikompli fuq paġna ħamsa. Rapport ieħor jikkwota lill-Prim Ministru Robert Abela jgħid li dan huwa Gvern li jwettaq dak li jwiegħed. Jgħid ukoll li l-Prim Ministru Abela qal li l-Oppożizzjoni għandha żewġ problemi, l-ewwel waħda n-negattività u t-tieni hija l-kredibilità. Waqt kollegament telefoniku l-Ħadd filgħodu qal li b'kuntrast, il-Gvern għandu l-kredibilità li jwettaq dak li jwiegħed u li mal-Gvern dak li jkun jaf fejn qiegħed. Il-Prim Ministru rrikonoxxa r-riżultat pożittiv li tat Fitch fejn faħħret it-tmexxija ekonomika u t-titjib fil-governanza tal-pajjiż. Il-Malta Independent għandha ritratt tal-membri tal-Pulizija li huma parti mis-sezzjoni tat-Taqsima Kriminali jattendu għall-ġimgħa kors li sar fl-istazzjon tad-Dipartiment tal-Protezzjoni Ċivili f'Ħal Far. Rapport ieħor jispjega li l-Awtorità Maltija tat-Turiżmu kkonfermat li ħareg il-permess lill-Pardise Exiles f'Tas-Sliema biex jitpoġġew imwejjed u siġġijiet fuq il-bajja pubblika. Dawn ser jitpoġġew fuq il-blat quddiem l-istabbiliment. Rapport ieħor jgħid li mil-lum in-negozji jistgħu jibdew jaċċettaw il-vouchers li qed jagħti l-Gvern biex jgħati spinta lill-ekonomija. Ir-rapport jgħid li madwar 25,000 negozju huma eleġibbli li fihom jistgħu jintużaw il-vouchers.